title: Kommissionens gennemførelsesdirektiv 2011/49/EU af 18. april 2011 om ændring af Rådets direktiv 91/414/EØF for at optage pencycuron som aktivstof og om ændring af Kommissionens beslutning 2008/934/EF  EØS-relevant tekst

text:
               19.4.2011

               DA

               Den Europæiske Unions Tidende

               L 103/109

         KOMMISSIONENS GENNEMFØRELSESDIREKTIV 2011/49/EU
   af 18. april 2011
   om ændring af Rådets direktiv 91/414/EØF for at optage pencycuron som aktivstof og om ændring af Kommissionens beslutning 2008/934/EF
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 6, stk. 1, og
   ud fra følgende betragtninger:

               (1)

               Ved Kommissionens forordning (EF) nr. 451/2000 (2) og (EF) nr. 1490/2002 (3) er der fastsat nærmere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der er opstillet en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter pencycuron.

               (2)

               Anmelderen trak i overensstemmelse med artikel 11e i forordning (EF) nr. 1490/2002 sin støtte til optagelsen af aktivstoffet i bilag I til direktiv 91/414/EØF tilbage inden for to måneder efter modtagelsen af udkastet til vurderingsrapport. Derfor blev det ved Kommissionens beslutning 2008/934/EF af 5. december 2008 om afvisning af at optage visse aktivstoffer i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder disse stoffer (4) vedtaget, at pencycuron ikke skulle optages i det pågældende bilag

               (3)

               Den oprindelige anmelder (i det følgende benævnt »ansøgeren«) har i henhold til artikel 6, stk. 2, i direktiv 91/414/EØF indgivet en ny ansøgning og anmodet om, at den blev behandlet efter den fremskyndede procedure, der er omhandlet i artikel 14-19 i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (5).

               (4)

               Ansøgningen blev indgivet til Nederlandene, der blev udpeget som rapporterende medlemsstat ved forordning (EF) nr. 1490/2002. Tidsfristen for den fremskyndede procedure er overholdt. Aktivstoffets specifikation og de anvendelsesformål, der er fremlagt dokumentation for, er de samme som i beslutning 2008/934/EF. Ansøgningen opfylder ligeledes de øvrige indholdsmæssige og proceduremæssige krav i artikel 15 i forordning (EF) nr. 33/2008.

               (5)

               Nederlandene har evalueret de supplerende data, som ansøgeren har forelagt, og har udarbejdet en supplerende rapport. Rapporten blev den 4. december 2009 meddelt Den Europæiske Fødevaresikkerhedsautoritet (i det følgende benævnt »EFSA«) og Kommissionen. EFSA underrettede de øvrige medlemsstater og ansøgeren om den supplerende rapport med henblik på, at de kunne fremsætte bemærkninger hertil, og sendte de modtagne bemærkninger til Kommissionen. I henhold til artikel 20, stk. 1, i forordning (EF) nr. 33/2008 og efter anmodning fra Kommissionen forelagde EFSA sin konklusion om pencycuron for Kommissionen den 24. september 2010 (6). Udkastet til vurderingsrapport, den supplerende rapport og EFSA's konklusion er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 11. marts 2011 med Kommissionens reviderede vurderingsrapport om pencycuron.

               (6)

               Det fremgår af diverse undersøgelser, at plantebeskyttelsesmidler, der indeholder pencycuron, kan forventes generelt at opfylde kravene i artikel 5, stk. 1, litra a) og b), i direktiv 91/414/EØF, især med hensyn til de anvendelsesformål, der er undersøgt og udførligt beskrevet i Kommissionens reviderede vurderingsrapport. Pencycuron bør derfor optages i bilag I for at sikre, at godkendelse af plantebeskyttelsesmidler, der indeholder det pågældende aktivstof, kan finde sted i alle medlemsstater i overensstemmelse med direktivet.

               (7)

               Uden at det berører denne konklusion, bør der indhentes yderligere oplysninger om visse specifikke forhold. I henhold til artikel 6, stk. 1, i direktiv 91/414/EØF kan der fastsættes betingelser for optagelsen af et stof i bilag I. Det bør derfor kræves, at ansøgeren forelægger bekræftende oplysninger vedrørende pencycurons chlorphenyl- og cyclopentyldeles skæbne og opførsel i jorden, pencycurons chlorphenyl- og phenyldeles skæbne og opførsel i naturligt overfladevand og naturlige aflejringssystemer og risikoen på langt sigt for store altædende pattedyr.

               (8)

               Før et aktivstof optages i bilag I, bør medlemsstaterne og de berørte parter have en rimelig frist til at forberede sig, så de kan opfylde de nye krav, optagelsen medfører.

               (9)

               Uden at det berører de forpligtelser, der i henhold til direktiv 91/414/EØF følger af, at et aktivstof optages i bilag I, bør medlemsstaterne have en frist på seks måneder efter optagelsen til at tage eksisterende godkendelser af plantebeskyttelsesmidler, der indeholder pencycuron, op til fornyet overvejelse for at sikre, at kravene i direktiv 91/414/EØF, navnlig i artikel 13, og de relevante betingelser i bilag I er opfyldt. Medlemsstaterne bør, alt efter hvad der er relevant, ændre, erstatte eller tilbagekalde eksisterende godkendelser i henhold til direktiv 91/414/EØF. Uanset ovenstående frist bør der afsættes en længere periode til indgivelse og vurdering af det fuldstændige dossier, jf. bilag III, for hvert plantebeskyttelsesmiddel og for hvert enkelt påtænkt anvendelsesformål i overensstemmelse med de ensartede principper i direktiv 91/414/EØF.

               (10)

               Erfaringerne fra tidligere optagelser i bilag I til direktiv 91/414/EØF af aktivstoffer, som er vurderet inden for rammerne af Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler (7), har vist, at der kan opstå vanskeligheder med fortolkningen af de pligter, som indehavere af eksisterende godkendelser har med hensyn til adgang til data. For at undgå yderligere vanskeligheder synes det derfor nødvendigt at præcisere medlemsstaternes pligter, især pligten til at kontrollere, at indehaveren af en godkendelse kan påvise, at han har adgang til et dossier, der opfylder kravene i bilag II til direktivet. Denne præcisering pålægger imidlertid ikke medlemsstaterne eller indehavere af godkendelser nye forpligtelser i forhold til de hidtil vedtagne direktiver om ændring af bilag I.

               (11)

               Direktiv 91/414/EØF bør derfor ændres i overensstemmelse hermed.

               (12)

               Det blev ved beslutning 2008/934/EF vedtaget, at pencycuron ikke skulle optages i bilag I, og at godkendelser af plantebeskyttelsesmidler, der indeholder det pågældende stof, skulle tilbagekaldes senest den 31. december 2011. Det er nødvendigt at slette rækken vedrørende pencycuron i beslutningens bilag.

               (13)

               Beslutning 2008/934/EF bør derfor ændres i overensstemmelse hermed.

               (14)

               Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DETTE DIREKTIV:
   Artikel 1
   Bilag I til direktiv 91/414/EØF ændres som angivet i bilaget til nærværende direktiv.
   Artikel 2
   Rækken vedrørende pencycuron i bilaget til beslutning 2008/934/EF udgår.
   Artikel 3
   Medlemsstaterne vedtager og offentliggør senest den 30. november 2011 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   De anvender disse love og bestemmelser fra den 1. december 2011.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   Artikel 4
   1.   Om nødvendigt ændrer eller tilbagekalder medlemsstaterne i henhold til direktiv 91/414/EØF senest den 30. november 2011 eksisterende godkendelser af plantebeskyttelsesmidler, der indeholder pencycuron som aktivstof.
   Inden da skal medlemsstaterne navnlig kontrollere, at betingelserne i bilag I til det direktiv vedrørende pencycuron er overholdt, dog ikke betingelserne i del B vedrørende dette aktivstof, og at indehaveren af godkendelsen er i besiddelse af eller har adgang til et dossier, der opfylder kravene i bilag II til det direktiv, jf. betingelserne i direktivets artikel 13.
   2.   Uanset stk. 1 revurderer medlemsstaterne for hvert godkendt plantebeskyttelsesmiddel, der indeholder pencycuron, enten som eneste aktivstof eller som ét af flere aktivstoffer, som alle er optaget i bilag I til direktiv 91/414/EØF pr. 31. maj 2011, midlet i overensstemmelse med de ensartede principper i bilag VI til direktiv 91/414/EØF på grundlag af et dossier, der opfylder kravene i bilag III til nævnte direktiv, idet der samtidig tages højde for del B i bilag I til direktivet vedrørende pencycuron. På grundlag af den vurdering fastslår medlemsstaterne, om midlet opfylder kravene i artikel 4, stk. 1, litra b)-e), i direktiv 91/414/EØF.
   Derefter skal medlemsstaterne:

               a)

               hvis det drejer sig om et middel, der indeholder pencycuron som eneste aktivstof, om nødvendigt ændre godkendelsen eller trække den tilbage senest den 31. maj 2015, eller

               b)

               hvis det drejer sig om et middel, der indeholder pencycuron som ét af flere aktivstoffer, om nødvendigt ændre eller tilbagekalde godkendelsen senest den 31. maj 2015 eller senest den dato, der er fastsat for en sådan ændring eller tilbagekaldelse i det eller de pågældende direktiver, hvorved det eller de pågældende stoffer blev optaget i bilag I til direktiv 91/414/EØF, alt efter hvilket der er det seneste tidspunkt.

         Artikel 5
   Dette direktiv træder i kraft den 1. juni 2011.
   Artikel 6
   Dette direktiv er rettet til medlemsstaterne.

      Udfærdiget i Bruxelles, den 18. april 2011.

            På Kommissionens vegne

         José Manuel BARROSO

            Formand

      (1)  EFT L 230 af 19.8.1991, s. 1.

      (2)  EFT L 55 af 29.2.2000, s. 25.

      (3)  EFT L 224 af 21.8.2002, s. 23.

      (4)  EUT L 333 af 11.12.2008, s. 11.

      (5)  EUT L 15 af 18.1.2008, s. 5.

      (6)  Den Europæiske Fødevaresikkerhedsautoritet, »Conclusion on the peer review of the pesticide risk assessment of the active substance pencycuron«. Resumé: EFSA Journal 2010; 8(10):1828. [53 pp.]. doi:10.2903/j.efsa.2010.1828. Tilgængelig online: www.efsa.europa.eu

      (7)  EFT L 366 af 15.12.1992, s. 10.

      BILAG
      Følgende indsættes sidst i tabellen i bilag I til direktiv 91/414/EØF:

                     Nr.

                     Almindeligt anvendt navn, identifikationsnummer

                     IUPAC-navn

                     Renhed (1)

                     Ikrafttrædelse

                     Udløbsdato for stoffets optagelse i listen

                     Særlige bestemmelser

                     »354

                     Pencycuron
                     CAS-nr.: 66063-05-6
                     CIPAC-nr.: 402

                     1-(4-chlorbenzyl)-1-cyclopentyl-3-phenylurea

                     ≥ 980 g/kg

                     1.6.2011

                     31.5.2021

                     DEL A
                     Må kun tillades anvendt som fungicid.
                     DEL B
                     Med henblik på gennemførelsen af de ensartede principper i bilag VI skal der tages hensyn til konklusionerne i den reviderede vurderingsrapport om pencycuron, særlig tillæg I og II, som færdigbehandlet i Den Stående Komité for Fødevarekæden og Dyresundhed den 11. marts 2011.
                     Ved denne samlede vurdering skal medlemsstaterne være særligt opmærksomme på at beskytte store altædende pattedyr.
                     Anvendelsesbetingelserne skal omfatte risikobegrænsende foranstaltninger, hvis det er relevant.
                     De berørte medlemsstater anmoder om, at der fremlægges bekræftende oplysninger om:

                                 1)

                                 pencycurons chlorphenyl- og cyclopentyldeles skæbne og opførsel i jorden

                                 2)

                                 pencycurons chlorphenyl- og phenyldeles skæbne og opførsel i naturligt overfladevand og naturlige aflejringssystemer

                                 3)

                                 risikoen på langt sigt for store altædende pattedyr.

                           De berørte medlemsstater sørger for, at ansøgeren forelægger Kommissionen de oplysninger, der er anført i punkt 1), 2) og 3), senest den 31. maj 2013.«

         (1)  Yderligere oplysninger om aktivstoffets identitet og specifikation fremgår af den reviderede vurderingsrapport.


title: Kommissionens delegerede direktiv 2014/74/EU af 13. marts 2014 om ændring med henblik på tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for bly anvendt i andre konnektorsystemer end »C-press« konnektorsystemer med deformerbare ben (compliant pins) til industrielle overvågnings- og reguleringsinstrumenter  EØS-relevant tekst

text:
               20.5.2014

               DA

               Den Europæiske Unions Tidende

               L 148/82

         KOMMISSIONENS DELEGEREDE DIREKTIV 2014/74/EU
   af 13. marts 2014
   om ændring med henblik på tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for bly anvendt i andre konnektorsystemer end »C-press« konnektorsystemer med deformerbare ben (compliant pins) til industrielle overvågnings- og reguleringsinstrumenter
   (EØS-relevant tekst)
   EUROPA-KOMMISSIONEN har —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Konnektorsystemer med deformerbare ben (compliant pins) anvendes i højhastighedsdigitizere, radiofrekvens- og radiobølgesignalkilder samt trådløst prøvningsudstyr. Blyfri konnektorsystemer med deformerbare ben (compliant pins) anvendes endnu ikke i industrielle overvågnings- og reguleringsinstrumenter. Der gælder strengere præstations- og pålidelighedskrav for industrielle overvågnings- og reguleringsinstrumenter, end det er tilfældet for andet elektrisk og elektronisk udstyr, og blyfri substitutters pålidelighed er ikke sikret under disse betingelser.

               (3)

               Med henblik på at give fabrikanterne mulighed for at gøre blyfri komponenter teknisk gennemførlige i praksis og i tilstrækkeligt omfang påvise deres pålidelighed, når de anvendes i industrielle overvågnings- og reguleringsinstrumenter, bør brugen af bly i andre konnektorsystemer end »C-press« konnektorsystemer med deformerbare ben (compliant pins) til industrielle overvågnings- og reguleringsinstrumenter derfor undtages fra forbuddet frem til den 31. december 2020. I betragtning af innovationscyklusserne for industrielle overvågnings- og reguleringsinstrumenter er dette en ret kort overgangsperiode, som sandsynligvis ikke vil have negative konsekvenser for innovationen.

               (4)

               I overensstemmelse med »repareret som produceret«-princippet i direktiv 2011/65/EU, som har til formål at forlænge levetiden af produkter, som opfylder kravene til overensstemmelse, når de er bragt i omsætning, skal reservedele være omfattet af denne undtagelse ud over dens udløbsdato uden tidsbegrænsning.

               (5)

               Direktiv 2011/65/EU bør ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter dets ikrafttræden. De tilsender straks Kommissionen disse bestemmelser.
   Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 13. marts 2014.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 36:

                     »36.

                     Bly anvendt i andre konnektorsystemer end »C-press« konnektorsystemer med deformerbare ben (compliant pins) til industrielle overvågnings- og reguleringsinstrumenter.
                     Udløber den 31. december 2020. Kan anvendes efter denne dato i reservedele til industrielle overvågnings- og reguleringsinstrumenter, som bringes i omsætning inden den 1. januar 2021.«


title: Kommissionens delegerede direktiv 2014/8/EU af 18. oktober 2013 om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår indrømmelse af en undtagelse for bly i loddemateriale til montering af digitale array-detektorer af cadmiumtellurid og cadmiumzinktellurid på printplader  EØS-relevant tekst

text:
               9.1.2014

               DA

               Den Europæiske Unions Tidende

               L 4/59

         KOMMISSIONENS DELEGEREDE DIREKTIV 2014/8/EU
   af 18. oktober 2013
   om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår indrømmelse af en undtagelse for bly i loddemateriale til montering af digitale array-detektorer af cadmiumtellurid og cadmiumzinktellurid på printplader
   (EØS-relevant tekst)
   EUROPA-KOMMISSIONEN HAR —
   under henvisning til traktaten om den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Pålideligheden af erstatninger for bly i loddemateriale til montering af digitale array-detektorer af cadmiumtellurid og cadmiumzinktellurid på printplader er ikke sikret.

               (3)

               Det er nødvendigt med mere tid til at foretage pålidelighedstestning og godkendelse af alternative løsninger.

               (4)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter ikrafttrædelsen. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. oktober 2013.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 28:

                  »28.

                  Bly i loddemateriale til montering af digitale array-detektorer af cadmiumtellurid og cadmiumzinktellurid på printplader. Udløber den 31. december 2017«.


title: Kommissionens delegerede direktiv 2014/15/EU af 18. oktober 2013 om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for bly, cadmium og hexavalent chrom i genanvendte reservedele, der er udtaget fra medicinsk udstyr, der er bragt i omsætning før den 22. juli 2014 , til anvendelse i udstyr i kategori 8, der er bragt i omsætning før den 22. juli 2021 , forudsat at genanvendelsen foregår i lukkede kontrollerbare virksomhed-til-virksomhed-retursystemer, og at forbrugeren bliver underrettet om, at dele bliver genanvendt  EØS-relevant tekst

text:
               9.1.2014

               DA

               Den Europæiske Unions Tidende

               L 4/73

         KOMMISSIONENS DELEGEREDE DIREKTIV 2014/15/EU
   af 18. oktober 2013
   om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU for så vidt angår en undtagelse for bly, cadmium og hexavalent chrom i genanvendte reservedele, der er udtaget fra medicinsk udstyr, der er bragt i omsætning før den 22. juli 2014, til anvendelse i udstyr i kategori 8, der er bragt i omsætning før den 22. juli 2021, forudsat at genanvendelsen foregår i lukkede kontrollerbare virksomhed-til-virksomhed-retursystemer, og at forbrugeren bliver underrettet om, at dele bliver genanvendt
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly, cadmium og hexavalent chrom i elektrisk og elektronisk udstyr, der bringes i omsætning.

               (2)

               De dele af medicinsk udstyr, der hyppigst genanvendes, er røntgenrør, MRI-spoler, printkort fra mange forskellige typer udstyr samt detektorer og detektorkomponenter (fx strålingsdetektorer). Nogle af dem indeholder små mængder bly, cadmium og hexavalent chrom.

               (3)

               Sammenlignes miljøvirkningerne af at anvende renoverede dele i de førnævnte tilfælde med virkningerne af at erstatte renoverede dele med nye dele, konstateres det, at de samlede negative miljø-, sundheds- og forbrugersikkerhedsmæssige virkninger af substitutionen er større end de samlede fordele derved.

               (4)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til nærværende direktiv.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter dets ikrafttræden. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. oktober 2013.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 31:

                  »31.

                  Bly, cadmium og hexavalent chrom i genanvendte reservedele, der er udtaget fra medicinsk udstyr, der er bragt i omsætning før den 22. juli 2014, til anvendelse i udstyr i kategori 8, der er bragt i omsætning før den 22. juli 2021, forudsat at genanvendelsen foregår i lukkede kontrollerbare virksomhed-til-virksomhed-retursystemer, og at forbrugeren bliver underrettet om, at dele bliver genanvendt. Udløber den 21. juli 2021.«


title: Kommissionens delegerede direktiv 2014/4/EU af 18. oktober 2013 om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU, for så vidt angår undtagne anvendelser af bly, der muliggør vakuumtætte forbindelser mellem aluminium og stål i billedforstærkere til røntgenbilleder  EØS-relevant tekst

text:
               9.1.2014

               DA

               Den Europæiske Unions Tidende

               L 4/51

         KOMMISSIONENS DELEGEREDE DIREKTIV 2014/4/EU
   af 18. oktober 2013
   om tilpasning til den tekniske udvikling af bilag IV til Europa-Parlamentets og Rådets direktiv 2011/65/EU, for så vidt angår undtagne anvendelser af bly, der muliggør vakuumtætte forbindelser mellem aluminium og stål i billedforstærkere til røntgenbilleder
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (1), særlig artikel 5, stk. 1, litra a), og
   ud fra følgende betragtninger:

               (1)

               Direktiv 2011/65/EU forbyder anvendelse af bly i elektrisk og elektronisk udstyr, der bringes i omsætning.

               (2)

               Bly anvendes i billedforstærkere til røntgenbilleder for at muliggøre vakuumtætte forbindelser mellem aluminium og stål.

               (3)

               Substitutionen af bly vil føre til, at disse billedforstærkere ikke er tilstrækkeligt pålidelige og må på nuværende tidspunkt betragtes som ikke teknisk gennemførligt. Hvad angår patienternes sundhed og sikkerhed, er det derfor nødvendigt fortsat at anvende bly, der muliggør vakuumtætte forbindelser mellem aluminium og stål i billedforstærkere til røntgenbilleder.

               (4)

               Direktiv 2011/65/EU bør derfor ændres i overensstemmelse hermed —

         VEDTAGET DETTE DIREKTIV:
   Artikel 1
   Bilag IV til direktiv 2011/65/EU ændres som angivet i bilaget til denne afgørelse.
   Artikel 2
   1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den sidste dag i den sjette måned efter ikrafttrædelsen. De tilsender straks Kommissionen disse love og bestemmelser.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 18. oktober 2013.

            På Kommissionens vegne

         José Manuel BARROSO

            Formand

      (1)  EUT L 174 af 1.7.2011, s. 88.

      BILAG
      I bilag IV til direktiv 2011/65/EU indsættes følgende punkt 24:

                  »24.

                  Bly, der muliggør vakuumtætte forbindelser mellem aluminium og stål i billedforstærkere til røntgenbilleder. Udløber den 31. december 2019«.


title: Kommissionens gennemførelsesdirektiv 2014/20/EU af 6. februar 2014 om EU-klasser for basislæggekartofler og certificerede læggekartofler og de betingelser og betegnelser, der skal gælde for disse klasser  EØS-relevant tekst

text:
               7.2.2014

               DA

               Den Europæiske Unions Tidende

               L 38/32

      KOMMISSIONENS GENNEMFØRELSESDIREKTIV 2014/20/EU
   af 6. februar 2014
   om EU-klasser for basislæggekartofler og certificerede læggekartofler og de betingelser og betegnelser, der skal gælde for disse klasser
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2002/56/EF af 13. juni 2002 om handel med læggekartofler (1), særlig artikel 3, stk. 3, første afsnit, og
   ud fra følgende betragtninger:

               (1)

               Ved Kommissionens direktiv 93/17/EØF (2) blev der indført regler om EU-klasser for basislæggekartofler.

               (2)

               Den hurtige tekniske og videnskabelige udvikling inden for læggekartoffelproduktionssystemer og den øgede handel med læggekartofler på det indre marked betyder, at disse regler bør tilpasses. I betragtning af sektorens udvikling bør disse regler også finde anvendelse på certificerede læggekartofler.

               (3)

               Reglerne bør vedrøre fastsættelse af ensartede navne på EU-klasser. De bør også indeholde betingelser for, at læggekartofler og partier af læggekartofler kan bringes i handelen som én af de respektive EU-klasser. Disse betingelser bør efter omstændighederne vedrøre forekomst af skadegørere, kartofler tilhørende andre sorter og kartofler med mangler, indskrumpede knolde, jord eller egentlige urenheder.

               (4)

               Kravet om, at planten skal være dyrket på en mark, hvor der i tre år ikke har været dyrket kartofler, og at den skal underkastes mindst to officielle markinspektioner, er ikke længere relevant som følge af de strengere krav til EU-grader, der er fastsat i dette direktiv.

               (5)

               Der er siden vedtagelsen af direktiv 2002/56/EF udviklet videnskabelig viden om sammenhængen mellem antallet af generationer og forekomsten af skadegørere på læggekartofler. En begrænsning af antallet af generationer er et nødvendigt middel til mindskelse af den plantesundhedsmæssige risiko ved skadegørere i latent form. Denne begrænsning er nødvendig for at mindske denne risiko, og der findes ingen andre mindre strenge foranstaltninger til erstatning herfor. Erfaringerne viser, at der bør tillades et maksimalt antal generationer for hver af EU-klasserne S, SE og E. For at sikre overholdelsen af de materielle krav bør disse krav kun betragtes som opfyldt på grundlag af en officiel inspektion.

               (6)

               Direktiv 93/17/EØF bør derfor ophæves.

               (7)

               Foranstaltningerne i dette direktiv er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug —

         VEDTAGET DETTE DIREKTIV:
   Artikel 1
   EU-klasser for basislæggekartofler
   1.   Medlemsstaterne sikrer, at basislæggekartofler kan bringes i handelen som »EU-klasse S«, hvis de opfylder følgende betingelser:

               a)

               Kartoflerne opfylder i henhold til en officiel inspektion betingelserne i punkt 1, litra a), i bilag I, og

               b)

               partier heraf opfylder i henhold til en officiel inspektion betingelserne i punkt 1, litra b), i samme bilag.

         2.   Medlemsstaterne sikrer, at basislæggekartofler kan bringes i handelen som »EU-klasse SE«, hvis de opfylder følgende betingelser:

               a)

               Kartoflerne opfylder i henhold til en officiel inspektion betingelserne i punkt 2, litra a), i bilag I, og

               b)

               partier heraf opfylder i henhold til en officiel inspektion betingelserne i punkt 2, litra b), i samme bilag.

         3.   Medlemsstaterne sikrer, at basislæggekartofler kan bringes i handelen som »EU-klasse E«, hvis de opfylder følgende betingelser:

               a)

               Kartoflerne opfylder i henhold til en officiel inspektion betingelserne i punkt 3, litra a), i bilag I, og

               b)

               partier heraf opfylder i henhold til en officiel inspektion betingelserne i punkt 3, litra b), i samme bilag.

         Artikel 2
   EU-klasser for certificerede læggekartofler
   1.   Medlemsstaterne sikrer, at certificerede læggekartofler kan bringes i handelen som »EU-klasse A«, hvis de opfylder følgende betingelser:

               a)

               Kartoflerne opfylder i henhold til en officiel inspektion betingelserne i punkt 1, litra a), i bilag II, og

               b)

               partier heraf opfylder i henhold til en officiel inspektion betingelserne i punkt 1, litra b), i samme bilag.

         2.   Medlemsstaterne sikrer, at certificerede læggekartofler kan bringes i handelen som »EU-klasse B«, hvis de opfylder følgende betingelser:

               a)

               Kartoflerne opfylder i henhold til en officiel inspektion betingelserne i punkt 2, litra a), i bilag II, og

               b)

               partier heraf opfylder i henhold til en officiel inspektion betingelserne i punkt 2, litra b), i samme bilag.

         Artikel 3
   Oplysninger til Kommissionen
   Medlemsstaterne underretter Kommissionen om, i hvilket omfang de anvender de forskellige EU-klasser ved certificering af deres egen produktion.
   Artikel 4
   Gennemførelse
   1.   Medlemsstaterne vedtager og offentliggør senest den 31. december 2015 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser fra den 1. januar 2016.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 5
   Ophævelse
   Direktiv 93/17/EØF ophæves med virkning fra den 1. januar 2016.
   Artikel 6
   Ikrafttræden
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 7
   Adressater
   Dette direktiv er rettet til medlemsstaterne.

      Udfærdiget i Bruxelles, den 6. februar 2014.

            På Kommissionens vegne

         José Manuel BARROSO

            Formand

      (1)  EFT L 193 af 20.7.2002, s. 60.

      (2)  Kommissionens direktiv 93/17/EØF af 30. marts 1993 om fællesskabsklasser for basislæggekartofler og de betingelser og betegnelser, der skal gælde for disse klasser (EFT L 106 af 30.4.1993, s. 7).

      BILAG I

         Betingelser for basislæggekartofler

                  1.

                  Betingelserne for basislæggekartofler i »EU-klasse S« er følgende:

                              a)

                              Betingelser vedrørende læggekartofler:

                                          i)

                                          Antallet af ikke sortsægte planter og antallet af fremmede sorter må tilsammen ikke overstige 0,1 %.

                                          ii)

                                          Antallet af planter, der er angrebet af sortbensyge, må ikke overstige 0,1 %.

                                          iii)

                                          I den direkte avl må antallet af planter, der viser symptomer på viroser, ikke overstige 1,0 %.

                                          iv)

                                          Antallet af planter med symptomer på mosaiksyge og antallet af planter med symptomer fremkaldt af bladrullevirus må tilsammen ikke overstige 0,2 %.

                                          v)

                                          Antallet af generationer, herunder præ-basisgenerationer på marken og basisgenerationer, er begrænset til fem.

                                          vi)

                                          Hvis generationen ikke er anført på den officielle etiket, skal de pågældende kartofler anses for at tilhøre den femte generation.

                              b)

                              Tolerancer, der gælder for partier i forbindelse med følgende urenheder, mangler og sygdomme:

                                          i)

                                          Læggekartofler angrebet af råd, undtagen ringbakteriose og brunbakteriose, må ikke overstige 0,5 % af vægten, heraf må læggekartofler angrebet af vådråd ikke overstige 0,2 % af vægten.

                                          ii)

                                          Læggekartofler angrebet af rodfiltsvamp på mere end 10 % af overfladen må ikke overstige 5,0 % af vægten.

                                          iii)

                                          Læggekartofler angrebet af kartoffelskurv på mere end en tredjedel af overfladen må ikke overstige 5,0 % af vægten.

                                          iv)

                                          Læggekartofler angrebet af pulverskurv på mere end 10 % af overfladen må ikke overstige 3,0 % af vægten.

                                          v)

                                          Indskrumpede knolde som følge af for stor udtørring eller udtørring frembragt af sølvskurv må ikke overstige 1,0 % af vægten.

                                          vi)

                                          Læggekartofler med ydre mangler, herunder misdannede eller beskadigede knolde, må ikke overstige 3,0 % af vægten.

                                          vii)

                                          Forekomst af jord og fremmede stoffer må ikke overstige 1,0 % af vægten.

                                          viii)

                                          Den samlede andel af læggekartofler, der er omfattet af tolerancer som omhandlet i nr. i)-vi), må ikke overstige 6,0 % af vægten.

                  2.

                  Betingelserne for basislæggekartofler i »EU-klasse SE« er følgende:

                              a)

                              Betingelser vedrørende læggekartofler:

                                          i)

                                          Antallet af ikke sortsægte planter og antallet af fremmede sorter må tilsammen ikke overstige 0,1 %.

                                          ii)

                                          Antallet af planter, der er angrebet af sortbensyge, må ikke overstige 0,5 %.

                                          iii)

                                          I den direkte avl må antallet af planter, der viser symptomer på viroser, ikke overstige 2,0 %.

                                          iv)

                                          Antallet af planter med symptomer på mosaiksyge eller symptomer fremkaldt af bladrullevirus må ikke overstige 0,5 %.

                                          v)

                                          Antallet af generationer, herunder præ-basisgenerationer på marken og basisgenerationer, er begrænset til seks.

                                          vi)

                                          Hvis generationen ikke er anført på den officielle etiket, skal de pågældende kartofler anses for at tilhøre den sjette generation.

                              b)

                              Tolerancer, der gælder for partier i forbindelse med følgende urenheder, mangler og sygdomme:

                                          i)

                                          Læggekartofler angrebet af råd, undtagen ringbakteriose og brunbakteriose, må ikke overstige 0,5 % af vægten, heraf må læggekartofler angrebet af vådråd ikke overstige 0,2 % af vægten.

                                          ii)

                                          Læggekartofler angrebet af rodfiltsvamp på mere end 10 % af overfladen må ikke overstige 5,0 % af vægten.

                                          iii)

                                          Læggekartofler angrebet af kartoffelskurv på mere end en tredjedel af overfladen må ikke overstige 5,0 % af vægten.

                                          iv)

                                          Læggekartofler angrebet af pulverskurv på mere end 10 % af overfladen må ikke overstige 3,0 % af vægten.

                                          v)

                                          Indskrumpede knolde som følge af for stor udtørring eller udtørring frembragt af sølvskurv må ikke overstige 1,0 % af vægten.

                                          vi)

                                          Læggekartofler med ydre mangler, herunder misdannede eller beskadigede knolde, må ikke overstige 3,0 % af vægten.

                                          vii)

                                          Forekomst af jord og fremmede stoffer må ikke overstige 1,0 % af vægten.

                                          viii)

                                          Den samlede andel af læggekartofler, der er omfattet af tolerancer som omhandlet i nr. i)-vi), må ikke overstige 6,0 % af vægten.

                  3.

                  Betingelserne for basislæggekartofler i »EU-klasse E« er følgende:

                              a)

                              Betingelser vedrørende læggekartofler:

                                          i)

                                          Antallet af ikke sortsægte planter og antallet af fremmede sorter må tilsammen ikke overstige 0,1 %.

                                          ii)

                                          Antallet af planter, der er angrebet af sortbensyge, må ikke overstige 1,0 %.

                                          iii)

                                          I den direkte avl må antallet af planter, der viser symptomer på viroser, ikke overstige 4,0 %.

                                          iv)

                                          Antallet af planter med symptomer på mosaiksyge eller symptomer fremkaldt af bladrullevirus må ikke overstige 0,8 %.

                                          v)

                                          Antallet af generationer, herunder præ-basisgenerationer på marken og basisgenerationer, er begrænset til syv.

                                          vi)

                                          Hvis generationen ikke er anført på den officielle etiket, skal de pågældende kartofler anses for at tilhøre den syvende generation.

                              b)

                              Tolerancer, der gælder for partier i forbindelse med følgende urenheder, mangler og sygdomme:

                                          i)

                                          Læggekartofler angrebet af råd, undtagen ringbakteriose og brunbakteriose, må ikke overstige 0,5 % af vægten, heraf må læggekartofler angrebet af vådråd ikke overstige 0,2 % af vægten.

                                          ii)

                                          Læggekartofler angrebet af rodfiltsvamp på mere end 10 % af overfladen må ikke overstige 5,0 % af vægten.

                                          iii)

                                          Læggekartofler angrebet af kartoffelskurv på mere end en tredjedel af overfladen må ikke overstige 5,0 % af vægten.

                                          iv)

                                          Læggekartofler angrebet af pulverskurv på mere end 10 % af overfladen må ikke overstige 3,0 % af vægten.

                                          v)

                                          Indskrumpede knolde som følge af for stor udtørring eller udtørring frembragt af sølvskurv må ikke overstige 1,0 % af vægten.

                                          vi)

                                          Læggekartofler med ydre mangler, herunder misdannede eller beskadigede knolde, må ikke overstige 3,0 % af vægten.

                                          vii)

                                          Forekomst af jord og fremmede stoffer må ikke overstige 1,0 % af vægten.

                                          viii)

                                          Den samlede andel af læggekartofler, der er omfattet af tolerancer som omhandlet i nr. i)-vi), må ikke overstige 6,0 % af vægten.

      BILAG II

         Minimumsbetingelser for certificerede læggekartofler

                  1.

                  Betingelserne for certificerede læggekartofler i »EU-klasse A« er følgende:

                              a)

                              Betingelser vedrørende læggekartofler:

                                          i)

                                          Antallet af ikke sortsægte planter og antallet af fremmede sorter må tilsammen ikke overstige 0,2 %.

                                          ii)

                                          Antallet af planter, der er angrebet af sortbensyge, må ikke overstige 2,0 %.

                                          iii)

                                          I den direkte avl må antallet af planter, der viser symptomer på viroser, ikke overstige 8,0 %.

                                          iv)

                                          Antallet af planter med symptomer på mosaiksyge eller symptomer fremkaldt af bladrullevirus må ikke overstige 2,0 %.

                              b)

                              Tolerancer, der gælder for partier i forbindelse med følgende urenheder, mangler og sygdomme:

                                          i)

                                          Læggekartofler angrebet af råd, undtagen ringbakteriose og brunbakteriose, må ikke overstige 0,5 % af vægten, heraf må læggekartofler angrebet af vådråd ikke overstige 0,2 % af vægten.

                                          ii)

                                          Læggekartofler angrebet af rodfiltsvamp på mere end 10 % af overfladen må ikke overstige 5,0 % af vægten.

                                          iii)

                                          Læggekartofler angrebet af kartoffelskurv på mere end en tredjedel af overfladen må ikke overstige 5,0 % af vægten.

                                          iv)

                                          Læggekartofler angrebet af pulverskurv på mere end 10 % af overfladen må ikke overstige 3,0 % af vægten.

                                          v)

                                          Indskrumpede knolde som følge af for stor udtørring eller udtørring frembragt af sølvskurv må ikke overstige 1,0 % af vægten.

                                          vi)

                                          Læggekartofler med ydre mangler, herunder misdannede eller beskadigede knolde, må ikke overstige 3,0 % af vægten.

                                          vii)

                                          Forekomst af jord og fremmede stoffer må ikke overstige 2,0 % af vægten.

                                          viii)

                                          Den samlede andel af læggekartofler, der er omfattet af tolerancer som omhandlet i nr. i)-vi), må ikke overstige 8,0 % af vægten.

                  2.

                  Betingelserne for certificerede læggekartofler i »EU-klasse B« er følgende:

                              a)

                              Betingelser vedrørende læggekartofler:

                                          i)

                                          Antallet af ikke sortsægte planter og antallet af fremmede sorter må tilsammen ikke overstige 0,5 %.

                                          ii)

                                          Antallet af planter, der er angrebet af sortbensyge, må ikke overstige 4,0 %.

                                          iii)

                                          I den direkte avl må antallet af planter, der viser symptomer på viroser, ikke overstige 10,0 %.

                                          iv)

                                          Antallet af planter med symptomer på mosaiksyge eller symptomer fremkaldt af bladrullevirus må ikke overstige 6,0 %.

                              b)

                              Tolerancer, der gælder for partier i forbindelse med følgende urenheder, mangler og sygdomme:

                                          i)

                                          Læggekartofler angrebet af råd, undtagen ringbakteriose og brunbakteriose, må ikke overstige 0,5 % af vægten, heraf må læggekartofler angrebet af vådråd ikke overstige 0,2 % af vægten.

                                          ii)

                                          Læggekartofler angrebet af rodfiltsvamp på mere end 10 % af overfladen må ikke overstige 5,0 % af vægten.

                                          iii)

                                          Læggekartofler angrebet af kartoffelskurv på mere end en tredjedel af overfladen må ikke overstige 5,0 % af vægten.

                                          iv)

                                          Læggekartofler angrebet af pulverskurv på mere end 10 % af overfladen må ikke overstige 3,0 % af vægten.

                                          v)

                                          Indskrumpede knolde som følge af for stor udtørring eller udtørring frembragt af sølvskurv må ikke overstige 1,0 % af vægten.

                                          vi)

                                          Læggekartofler med ydre mangler, herunder misdannede eller beskadigede knolde, må ikke overstige 3,0 % af vægten.

                                          vii)

                                          Forekomst af jord og fremmede stoffer må ikke overstige 2,0 % af vægten.

                                          viii)

                                          Den samlede andel af læggekartofler, der er omfattet af tolerancer som omhandlet i nr. i)-vi), må ikke overstige 8,0 % af vægten.


title: Kommissionens gennemførelsesdirektiv 2014/22/EU af 13. februar 2014 om ændring af bilag IV til Rådets direktiv 2006/88/EF for så vidt angår infektiøs lakseanæmi (ISA)  EØS-relevant tekst

text:
               14.2.2014

               DA

               Den Europæiske Unions Tidende

               L 44/45

      KOMMISSIONENS GENNEMFØRELSESDIREKTIV 2014/22/EU
   af 13. februar 2014
   om ændring af bilag IV til Rådets direktiv 2006/88/EF for så vidt angår infektiøs lakseanæmi (ISA)
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 61, stk. 2, og
   ud fra følgende betragtninger:

               (1)

               Ved direktiv 2006/88/EF er der bl.a. fastsat bestemmelser om visse dyresundhedsregler, der gælder for akvakulturdyr og produkter deraf, herunder særlige bestemmelser vedrørende eksotiske og ikke-eksotiske sygdomme og modtagelige arter, der er opført på listen i del II i bilag IV til nævnte direktiv.

               (2)

               Del I, afsnit B, i bilag IV til direktiv 2006/88/EF indeholder de kriterier, som skal opfyldes, for at en sygdom kan opføres som en ikke-eksotisk sygdom i samme bilags del II. Infektiøs lakseanæmi (ISA) er for øjeblikket opført på denne liste.

               (3)

               I maj 2013 ændrede Verdensorganisationen for Dyresundhed (OIE) kapitel 10.5 i sundhedskodeksen for vanddyr (OIE's Aquatic Animal Health Code) for så vidt angår ISA. I henhold til den reviderede sundhedskodeks for vanddyr (16. udgave, 2013) defineres ISA som en infektion med genotypen HPR-deleteret virus eller genotypen HPR0-virus (non-deleted highly polymorphic region) af slægten Isavirus (ISAV) af Orthomyxoviridae-familien. Endvidere er begge genotyper nu anmeldelsespligtige i henhold til artikel 1.3.1 og 10.5.1 i sundhedskodeksen for vanddyr. Før revisionen skelnedes ikke mellem de to genotyper af ISAV.

               (4)

               Kun infektioner med genotypen HPR-deleteret virus af slægten ISAV opfylder kriterierne i del I, afsnit B, i bilag IV til direktiv 2006/88/EF. Kun infektioner med genotypen HPR-deleteret virus af slægten ISAV bør derfor opføres på listen i del II i bilag IV til direktiv 2006/88/EF. For så vidt angår direktiv 2006/88/EF bør infektiøs lakseanæmi (ISA) følgelig defineres som en infektion med genotypen HPR-deleteret virus af slægten ISAV.

               (5)

               Del II i bilag IV til direktiv 2006/88/EF bør derfor ændres i overensstemmelse hermed.

               (6)

               Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DETTE DIREKTIV:
   Artikel 1
   Bilag IV til direktiv 2006/88/EF ændres som angivet i bilaget til nærværende direktiv.
   Artikel 2
   1.   Medlemsstaterne vedtager og offentliggør senest den 15. november 2014 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser senest fra den 16. november 2014.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 4
   Dette direktiv er rettet til medlemsstaterne.

      Udfærdiget i Bruxelles, den 13. februar 2014.

            På Kommissionens vegne

         José Manuel BARROSO

            Formand

      (1)  EUT L 328 af 24.11.2006, s. 14.

      BILAG
      I bilag IV til direktiv 2006/88/EF affattes del II således:

         »DEL II

            Sygdomme opført på lister

                     Eksotiske sygdomme

                     Sygdom

                     Modtagelige arter

                     Fisk

                     Epizootisk hæmatopoietisk nekrose

                     Regnbueørred (Oncorhynchus mykiss) og almindelig aborre (Perca fluviatilis)

                     Bløddyr

                     Infektion med Bonamia exitiosa

                     Australsk mudderøsters (Ostrea angasi) og chilensk østers (Ostrea chilensis)

                     Infektion med Perkinsus marinus

                     Stillehavsøsters (Crassostrea gigas) og amerikansk østers (C. virginica)

                     Infektion med Microcytos mackini

                     Stillehavsøsters (Crassostrea gigas), amerikansk østers (Crassostrea virginica), stillehavsøsters (Ostrea conchaphila) og europæisk østers (Ostrea edulis)

                     Krebsdyr

                     Taura-syndrom

                     Nordlig hvidreje (Penaeus setiferus), blå reje (Penaeus stylirostris) og mellemamerikansk reje (Penaeus vannamei)

                     Yellowhead

                     Aztekerreje (Penaeus aztecus), nordlig rosenreje (Penaeus duorarum), kurumareje (Penaeus japonicus), sort tigerreje (Penaeus monodon), nordlig hvid reje (Penaeus setiferus), blå reje (Penaeus stylirostris) og mellemamerikansk reje (Penaeus vannamei)

                     Ikke-eksotiske sygdomme

                     Fisk

                     Egtvedsyge (VHS)

                     Sild (Clupea spp.), heltfamilien (Coregonus sp.), gedde (Esox lucius), kuller (Gadus aeglefinus), stillehavstorsk (G. macrocephalus), atlantisk torsk (G. morhua), stillehavslaksearter (Oncorhynchus spp.), regnbueørred (O. mykiss), femtrådet havkvabbe (Onos mustelus), havørred (Salmo trutta), pighvar (Scophthalmus maximus), brisling (Sprattus sprattus), stalling (Thymallus thymallus) og olivengrøn hvarre (Paralichthys olivaceus)

                     Infektiøs hæmatopoietisk nekrose (IHN)

                     Ketalaks (Oncorhunchus keta), sølvlaks (O. kisutch), kirsebærlaks (O. masou), regnbueørred (O. mykiss), sockeyelaks (O. nerka), pukkellaks (O. rhodurus), kongelaks (O. tshawytscha) og atlantisk laks (Salmo salar)

                     Koi-herpesvirus-sygdom (KHV)

                     Almindelig karpe og koikarpe (Cyprinus carpio)

                     Infektiøs lakseanæmi (ISA): infektion med genotypen HPR-deleteret virus af slægten Isavirus (ISAV)

                     Regnbueørred (Oncorhynchus mykiss), atlantisk laks (Salmo salar) og havørred (S. trutta)

                     Bløddyr

                     Infektion med Marteilia refringens

                     Australsk mudderøsters (Ostrea angasi), chilensk østers (O. chilensis), europæisk østers (O. edulis), argentinsk østers (O. puelchana), blåmusling (Mytilus edulis) og middelhavsblåmusling (M. galloprovincialis)

                     Infektion med Bonamia ostreae

                     Australsk mudderøsters (Ostrea angasi), chilensk østers (O. chilensis), stillehavsøsters (O. conchaphila), asiatisk østers (O. denselammellosa), europæisk østers (O. edulis) og argentinsk østers (O. puelchana)

                     Krebsdyr

                     Fiskedræber

                     Alle krebsdyr af Decapoda-ordenen«


title: Kommissionens gennemførelsesdirektiv 2014/21/EU af 6. februar 2014 om minimumsbetingelser og EU-klasser for præ-basislæggekartofler  EØS-relevant tekst

text:
               7.2.2014

               DA

               Den Europæiske Unions Tidende

               L 38/39

      KOMMISSIONENS GENNEMFØRELSESDIREKTIV 2014/21/EU
   af 6. februar 2014
   om minimumsbetingelser og EU-klasser for præ-basislæggekartofler
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2002/56/EF af 13. juni 2002 om handel med læggekartofler (1), særlig artikel 18, litra c), og
   ud fra følgende betragtninger:

               (1)

               Læggekartofler akkumulerer gradvist sygdomme for hver opformeringscyklus. Velfungerende læggekartoffelproduktionssystemer kræver derfor et sundt udgangsmateriale, der opformeres med mindst mulig degeneration.

               (2)

               Forskellige nationale standarder for produktion af præ-basislæggekartofler har hindret, at disse kartofler er blevet bragt i handelen i hele Unionen, og har hæmmet det indre markeds funktion. Derfor er det hensigtsmæssigt at fastsætte minimumsbetingelser for, at præ-basislæggekartofler kan bringes i handelen i hele Unionen. Disse betingelser bør vedrøre sygdomme, symptomer, fejl og produktionskrav i forbindelse med præ-basislæggekartofler og partier heraf med henblik på at sikre produktion af og handel med sunde præ-basislæggekartofler af høj kvalitet.

               (3)

               Betingelserne bør tage hensyn til normen fra De Forenede Nationers Økonomiske Kommission for Europa (UNECE) vedrørende afsætning og kontrol med handelskvaliteten af læggekartofler samt de relevante normer fra den internationale plantebeskyttelseskonvention (IPPC) og Plantebeskyttelsesorganisationen for Europa og Middelhavsområderne (EPPO) på baggrund af den tekniske og videnskabelige udvikling. Disse normer skal bidrage til at lette den internationale handel, tilskynde til produktion af høj kvalitet, forbedre rentabiliteten og beskytte forbrugernes interesser.

               (4)

               I betragtning af leverandørernes produktionsmetoder og brugernes efterspørgsel efter præ-basislæggekartofler er det hensigtsmæssigt, at minimumsbetingelserne for præ-basislæggekartofler også omfatter muligheden for at bringe dem i handelen som EU-klasser. Der bør anvendes to EU-klasser til præ-basislæggekartofler (»EU-klasse PBTC« og »EU-klasse PB«) i overensstemmelse med de eksisterende produktionsmetoder for henholdsvis præ-basislæggekartofler i klasse PBTC og præ-basislæggekartofler i klasse PB. Der bør således for hver klasse vedtages forskellige betingelser vedrørende sygdomme, symptomer, fejl, produktionskrav og generationer.

               (5)

               For at være effektive bør reglerne også indeholde bestemmelser vedrørende officiel undersøgelse og officielle markinspektioner.

               (6)

               Foranstaltningerne i dette direktiv er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug —

         VEDTAGET DETTE DIREKTIV:
   Artikel 1
   Definitioner
   I dette direktiv forstås ved:
   1)   »moderplante«: en identificeret plante, hvorfra der udtages materiale til formering
   2)   »mikroformering«: en metode til hurtig opformering af plantemateriale med henblik på at producere et stort antal planter ved dyrkning in vitro af differentierede vegetative knopper eller meristem udtaget af en plante.
   Artikel 2
   Minimumsbetingelser for præ-basislæggekartofler
   1.   Medlemsstaterne sikrer, at præ-basislæggekartofler opfylder følgende minimumsbetingelser:

               a)

               De stammer fra moderplanter, der er frie for følgende skadegørere: Pectobacterium spp., Dickeya spp., kartoffelbladrullevirus, kartoffelvirus A, kartoffelvirus M, kartoffelvirus S, kartoffelvirus X og kartoffelvirus Y.

               b)

               De er frie for symptomer på sortbensyge.

               c)

               Antallet af ikke sortsægte planter og antallet af fremmede sorter må tilsammen ikke overstige 0,01 %.

               d)

               I den direkte avl må antallet af planter, der viser symptomer på viroser, ikke overstige 0,5 %.

               e)

               Antallet af planter med symptomer på mosaiksyge eller symptomer fremkaldt af bladrullevirus må ikke overstige 0,1 %.

               f)

               Det højeste antal markgenerationer er fire.

         2.   Medlemsstaterne sikrer, at præ-basislæggekartofler kan bringes i handelen som »EU-klasse PBTC« og »EU-klasse PB« i overensstemmelse med betingelserne i bilaget.
   3.   Det fastslås gennem officielle markinspektioner, om kravene i stk. 1, litra b), c) og e), er opfyldt. I tvivlstilfælde suppleres disse inspektioner med officielle undersøgelser af bladprøver.
   Hvis der anvendes mikroformeringmetoder, fastslås det ved officiel afprøvning eller afprøvning under officielt tilsyn af moderplanten, om kravene i stk. 1, litra a), er opfyldt.
   Hvis der anvendes klonudvælgelse, fastslås det ved officiel afprøvning eller afprøvning under officielt tilsyn af klonstammen, om kravene i stk. 1, litra a), er opfyldt.
   Artikel 3
   Minimumsbetingelser for partier af præ-basislæggekartofler
   Medlemsstaterne sikrer, at partier af præ-basislæggekartofler opfylder følgende minimumsbetingelser:

               a)

               Forekomst af jord og fremmede stoffer må ikke overstige 1,0 % af vægten.

               b)

               Antallet af kartofler angrebet af råd, undtagen ringbakteriose og kartoffelbrunbakteriose, må ikke overstige 0,2 % af vægten.

               c)

               Antallet af kartofler med ydre mangler, herunder misdannede eller beskadigede knolde, må ikke overstige 3,0 % af vægten.

               d)

               Antallet af kartofler angrebet af kartoffelskurv på mere end en tredjedel af overfladen må ikke overstige 5,0 % af vægten.

               e)

               Antallet af kartofler angrebet af rodfiltsvamp på mere end 10,0 % af overfladen må ikke overstige 1,0 % af vægten.

               f)

               Antallet af kartofler angrebet af pulverskurv på mere end 10,0 % af overfladen må ikke overstige 1,0 % af vægten.

               g)

               Indskrumpede knolde som følge af for stor udtørring eller udtørring frembragt af sølvskurv må ikke overstige 0,5 % af vægten.

               h)

               Det samlede antal kartofler omhandlet i litra b)-g) må ikke overstige 6,0 % af vægten.

         Artikel 4
   Gennemførelse
   1.   Medlemsstaterne vedtager og offentliggør senest den 31. december 2015 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser fra den 1. januar 2016.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsakter, som de udsteder på det område, der er omfattet af dette direktiv.
   Artikel 5
   Ikrafttræden
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Artikel 6
   Adressater
   Dette direktiv er rettet til medlemsstaterne.

      Udfærdiget i Bruxelles, den 6. februar 2014.

            På Kommissionens vegne

         José Manuel BARROSO

            Formand

      (1)  EFT L 193 af 20.7.2002, s. 60.

      BILAG

         Betingelser for, at præ-basislæggekartofler kan bringes i handelen som »EU-klasse PBTC« og »EU-klasse PB«

                  1)

                  Betingelserne for præ-basislæggekartofler i »EU-klasse PBTC« er følgende:

                              a)

                              Betingelser vedrørende læggekartofler:

                                          i)

                                          Ikke sortsægte planter og fremmede sorter må ikke forekomme i afgrøden.

                                          ii)

                                          Planter angrebet af sortbensyge må ikke forekomme i afgrøden.

                                          iii)

                                          I den direkte avl må viroser ikke forekomme i afgrøden.

                                          iv)

                                          Planter med symptomer på mosaiksyge eller symptomer fremkaldt af bladrullevirus må ikke forekomme i afgrøden.

                                          v)

                                          Planterne, herunder knolde, er produceret ved mikroformering.

                                          vi)

                                          Planterne, herunder knolde, er produceret i en beskyttet facilitet og i et vækstmedium, der er frit for skadegørere.

                                          vii)

                                          Knolde må ikke opformeres ud over første generation.

                              b)

                              Partier skal være frie for læggekartofler, der henhører under et af følgende numre:

                                          i)

                                          De er angrebet af råd.

                                          ii)

                                          De er angrebet af rodfiltsvamp.

                                          iii)

                                          De er angrebet af kartoffelskurv.

                                          iv)

                                          De er angrebet af pulverskurv.

                                          v)

                                          De er indskrumpede som følge af for stor udtørring.

                                          vi)

                                          De har ydre mangler, herunder misdannede eller beskadigede knolde.

                  2)

                  Betingelserne for præ-basislæggekartofler i »EU-klasse PB« er følgende:

                              a)

                              Betingelser vedrørende læggekartofler:

                                          i)

                                          Antallet af ikke sortsægte planter og antallet af fremmede sorter må tilsammen ikke overstige 0,01 %.

                                          ii)

                                          Planterne er fri for symptomer på sortbensyge.

                                          iii)

                                          Antallet af planter med symptomer på mosaiksyge eller symptomer fremkaldt af bladrullevirus må ikke overstige 0,1 %.

                                          iv)

                                          I den direkte avl må antallet af planter med symptomer fremkaldt af et virus ikke overstige 0,5 %.

                              b)

                              Tolerancer, der gælder for partier i forbindelse med følgende urenheder, mangler og sygdomme:

                                          i)

                                          Læggekartofler angrebet af råd, undtagen ringbakteriose og kartoffelbrunbakteriose, må ikke overstige 0,2 % af vægten.

                                          ii)

                                          Læggekartofler angrebet af rodfiltsvamp på mere end 10,0 % af overfladen må ikke overstige 1,0 % af vægten.

                                          iii)

                                          Læggekartofler angrebet af kartoffelskurv på mere end en tredjedel af overfladen må ikke overstige 5,0 % af vægten.

                                          iv)

                                          Læggekartofler angrebet af pulverskurv på mere end 10,0 % af overfladen må ikke overstige 1,0 % af vægten.

                                          v)

                                          Indskrumpede knolde som følge af for stor udtørring eller udtørring frembragt af sølvskurv må ikke overstige 0,5 % af vægten.

                                          vi)

                                          Læggekartofler med ydre mangler, herunder misdannede eller beskadigede knolde, må ikke overstige 3,0 % af vægten.

                                          vii)

                                          Forekomst af jord og fremmede stoffer må ikke overstige 1,0 % af vægten.

                                          viii)

                                          Den samlede andel af læggekartofler, der er omfattet af tolerancer som omhandlet i nr. i)-vi), må ikke overstige 6,0 % af vægten.


title: Kommissionens gennemførelsesdirektiv 2011/41/EU af 11. april 2011 om ændring af Rådets direktiv 91/414/EØF for at optage dithianon som aktivstof og om ændring af Kommissionens beslutning 2008/934/EF  EØS-relevant tekst

text:
               12.4.2011

               DA

               Den Europæiske Unions Tidende

               L 97/38

         KOMMISSIONENS GENNEMFØRELSESDIREKTIV 2011/41/EU
   af 11. april 2011
   om ændring af Rådets direktiv 91/414/EØF for at optage dithianon som aktivstof og om ændring af Kommissionens beslutning 2008/934/EF
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 6, stk. 1, og
   ud fra følgende betragtninger:

               (1)

               Ved Kommissionens forordning (EF) nr. 451/2000 (2) og (EF) nr. 1490/2002 (3) er der fastsat nærmere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i direktiv 91/414/EØF, ligesom der er opstillet en liste over aktivstoffer, som skal vurderes med henblik på eventuel optagelse i bilag I til direktiv 91/414/EØF. Denne liste omfatter dithianon.

               (2)

               Anmelderen trak i overensstemmelse med artikel 11e i forordning (EF) nr. 1490/2002 sin støtte til optagelsen af aktivstoffet i bilag I til direktiv 91/414/EØF tilbage inden for to måneder efter modtagelsen af udkastet til vurderingsrapport. Derfor blev det ved Kommissionens beslutning 2008/934/EF af 5. december 2008 om afvisning af at optage visse aktivstoffer i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder disse stoffer (4) vedtaget, at dithianon ikke skulle optages i det pågældende bilag.

               (3)

               Den oprindelige anmelder (i det følgende benævnt »ansøgeren«) har i henhold til artikel 6, stk. 2, i direktiv 91/414/EØF indgivet en ny ansøgning og anmodet om, at den blev behandlet efter den fremskyndede procedure, der er omhandlet i artikel 14-19 i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (5).

               (4)

               Ansøgningen blev indgivet til Grækenland, der blev udpeget som rapporterende medlemsstat ved forordning (EF) nr. 1490/2002. Tidsfristen for den fremskyndede procedure er overholdt. Aktivstoffets specifikation og de anvendelsesformål, der er fremlagt dokumentation for, er de samme som i beslutning 2008/934/EF. Ansøgningen opfylder ligeledes de øvrige indholdsmæssige og proceduremæssige krav i artikel 15 i forordning (EF) nr. 33/2008.

               (5)

               Grækenland har evalueret de supplerende data, som ansøgeren har forelagt, og har udarbejdet en supplerende rapport. Rapporten blev den 27. januar 2010 meddelt Den Europæiske Fødevaresikkerhedsautoritet (i det følgende benævnt »EFSA«) og Kommissionen. EFSA underrettede de øvrige medlemsstater og ansøgeren om den supplerende rapport, med henblik på at de kunne fremsætte bemærkninger hertil, og sendte de modtagne bemærkninger til Kommissionen. I henhold til artikel 20, stk. 1, i forordning (EF) nr. 33/2008 og efter anmodning fra Kommissionen forelagde EFSA sin konklusion om dithianon for Kommissionen den 15. november 2010 (6). Udkastet til vurderingsrapport, den supplerende rapport og EFSA's konklusion er blevet behandlet af medlemsstaterne og Kommissionen i Den Stående Komité for Fødevarekæden og Dyresundhed, og behandlingen blev afsluttet den 11. marts 2011 med Kommissionens reviderede vurderingsrapport om dithianon.

               (6)

               Det fremgår af diverse undersøgelser, at plantebeskyttelsesmidler, der indeholder dithianon, kan forventes generelt at opfylde kravene i artikel 5, stk. 1, litra a) og b), i direktiv 91/414/EØF, især med hensyn til de anvendelsesformål, der er undersøgt og udførligt beskrevet i Kommissionens reviderede vurderingsrapport. Dithianon bør derfor optages i bilag I for at sikre, at godkendelse af plantebeskyttelsesmidler, der indeholder det pågældende aktivstof, kan finde sted i alle medlemsstater i overensstemmelse med direktivet.

               (7)

               Uden at det berører denne konklusion, bør der indhentes yderligere oplysninger om visse specifikke forhold. I henhold til artikel 6, stk. 1, i direktiv 91/414/EØF kan der fastsættes betingelser for optagelsen af et stof i bilag I. Det bør derfor kræves, at ansøgeren fremlægger oplysninger til bekræftelse af lagringsstabiliteten og arten af restkoncentrationer i forarbejdede produkter, vurderingen af eksponeringen af vandmiljøer og grundvandet for phthalsyre og risikovurderingen for vandorganismer for så vidt angår phthalsyre, phthalaldehyd og 1,2 benzendimethanol.

               (8)

               Før et aktivstof optages i bilag I, bør medlemsstaterne og de berørte parter have en rimelig frist til at forberede sig, så de kan opfylde de nye krav, optagelsen medfører.

               (9)

               Uden at det berører de forpligtelser, der i henhold til direktiv 91/414/EØF følger af, at et aktivstof optages i bilag I, bør medlemsstaterne have en frist på seks måneder efter optagelsen til at tage eksisterende godkendelser af plantebeskyttelsesmidler, der indeholder dithianon, op til fornyet overvejelse for at sikre, at kravene i direktiv 91/414/EØF, navnlig i artikel 13, og de relevante betingelser i bilag I er opfyldt. Medlemsstaterne bør, alt efter hvad der er relevant, ændre, erstatte eller tilbagekalde eksisterende godkendelser i henhold til direktiv 91/414/EØF. Uanset ovenstående frist bør der afsættes en længere periode til indgivelse og vurdering af det fuldstændige dossier, jf. bilag III, for hvert plantebeskyttelsesmiddel og for hvert enkelt påtænkt anvendelsesformål i overensstemmelse med de ensartede principper i direktiv 91/414/EØF.

               (10)

               Erfaringerne fra tidligere optagelser i bilag I til direktiv 91/414/EØF af aktivstoffer, som er vurderet inden for rammerne af Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414/EØF om markedsføring af plantebeskyttelsesmidler (7), har vist, at der kan opstå vanskeligheder med fortolkningen af de pligter, som indehavere af eksisterende godkendelser har med hensyn til adgang til data. For at undgå yderligere vanskeligheder synes det derfor nødvendigt at præcisere medlemsstaternes pligter, især pligten til at kontrollere, at indehaveren af en godkendelse kan påvise, at han har adgang til et dossier, der opfylder kravene i bilag II til direktivet. Denne præcisering pålægger imidlertid ikke medlemsstaterne eller indehavere af godkendelser nye forpligtelser i forhold til de hidtil vedtagne direktiver om ændring af bilag I.

               (11)

               Direktiv 91/414/EØF bør derfor ændres i overensstemmelse hermed.

               (12)

               Det blev ved beslutning 2008/934/EF vedtaget, at dithianon ikke skulle optages i bilag I, og at godkendelser af plantebeskyttelsesmidler, der indeholder det pågældende stof, skulle tilbagekaldes senest den 31. december 2011. Det er nødvendigt at slette rækken vedrørende dithianon i beslutningens bilag.

               (13)

               Beslutning 2008/934/EF bør derfor ændres i overensstemmelse hermed.

               (14)

               Foranstaltningerne i dette direktiv er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DETTE DIREKTIV:
   Artikel 1
   Bilag I til direktiv 91/414/EØF ændres som angivet i bilaget til nærværende direktiv.
   Artikel 2
   Rækken vedrørende dithianon i bilaget til beslutning 2008/934/EF udgår.
   Artikel 3
   Medlemsstaterne vedtager og offentliggør senest den 30. november 2011 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser med en sammenligningstabel, som viser sammenhængen mellem de pågældende love og bestemmelser og dette direktiv.
   De anvender disse love og bestemmelser fra den 1. december 2011.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   Artikel 4
   1.   Om nødvendigt ændrer eller tilbagekalder medlemsstaterne i henhold til direktiv 91/414/EØF senest den 30. november 2011 eksisterende godkendelser af plantebeskyttelsesmidler, der indeholder dithianon som aktivstof.
   Inden da skal medlemsstaterne navnlig kontrollere, at betingelserne i bilag I til direktiv 91/414/EØF vedrørende dithianon er overholdt, dog ikke betingelserne i del B vedrørende dette aktivstof, og at indehaveren af godkendelsen er i besiddelse af eller har adgang til et dossier, der opfylder kravene i bilag II til direktivet, jf. betingelserne i direktivets artikel 13.
   2.   Uanset stk. 1 revurderer medlemsstaterne for hvert godkendt plantebeskyttelsesmiddel, der indeholder dithianon, enten som eneste aktivstof eller som ét af flere aktivstoffer, som alle er optaget i bilag I til direktiv 91/414/EØF pr. 31. maj 2011, midlet i overensstemmelse med de ensartede principper i bilag VI til direktiv 91/414/EØF på grundlag af et dossier, der opfylder kravene i bilag III til nævnte direktiv, idet der samtidig tages højde for del B i bilag I til direktivet vedrørende dithianon. På grundlag af den vurdering fastslår medlemsstaterne, om midlet opfylder kravene i artikel 4, stk. 1, litra b)-e), i direktiv 91/414/EØF.
   Derefter skal medlemsstaterne:

               a)

               hvis det drejer sig om et middel, der indeholder dithianon som eneste aktivstof, om nødvendigt ændre eller tilbagekalde godkendelsen senest den 31. maj 2015, eller

               b)

               hvis det drejer sig om et middel, der indeholder dithianon som ét af flere aktivstoffer, om nødvendigt ændre eller tilbagekalde godkendelsen senest den 31. maj 2015 eller senest den dato, der er fastsat for en sådan ændring eller tilbagekaldelse i det eller de pågældende direktiver, hvorved det eller de pågældende stoffer blev optaget i bilag I til direktiv 91/414/EØF, alt efter hvilket der er det seneste tidspunkt.

         Artikel 5
   Dette direktiv træder i kraft den 1. juni 2011.
   Artikel 6
   Dette direktiv er rettet til medlemsstaterne.

      Udfærdiget i Bruxelles, den 11. april 2011.

            På Kommissionens vegne

         José Manuel BARROSO

            Formand

      (1)  EFT L 230 af 19.8.1991, s. 1.

      (2)  EFT L 55 af 29.2.2000, s. 25.

      (3)  EFT L 224 af 21.8.2002, s. 23.

      (4)  EUT L 333 af 11.12.2008, s. 11.

      (5)  EUT L 15 af 18.1.2008, s. 5.

      (6)  Den Europæiske Fødevaresikkerhedsautoritet: »Conclusion on the peer review of the pesticide risk assessment of the active substance dithianon«. EFSA Journal 2010; 8(11):1904. [121 pp.]. doi:10.2903/j.efsa.2010.1904. Tilgængelig online: www.efsa.europa.eu

      (7)  EFT L 366 af 15.12.1992, s. 10.

      BILAG
      Følgende indsættes sidst i tabellen i bilag I til direktiv 91/414/EØF:

                     Nr.

                     Almindeligt anvendt navn, identifikationsnummer

                     IUPAC-navn

                     Renhed (1)

                     Ikrafttrædelse

                     Udløbsdato for stoffets optagelse i listen

                     Særlige bestemmelser

                     »346

                     Dithianon
                     CAS-nr.: 3347-22-6
                     CIPAC-nr.: 153

                     5,10-dihydro-5,10-dioxonaphtho[2,3-b]-1,4-dithiin-2,3-dicarbonitril

                     ≥ 930 g/kg

                     1.6.2011

                     31.5.2021

                     DEL A
                     Må kun tillades anvendt som fungicid.
                     DEL B
                     Med henblik på gennemførelsen af de ensartede principper i bilag VI skal der tages hensyn til konklusionerne i den reviderede vurderingsrapport om dithianon, særlig tillæg I og II, som færdigbehandlet i Den Stående Komité for Fødevarekæden og Dyresundhed den 11. marts 2011.
                     Ved denne samlede vurdering skal medlemsstaterne:

                                 a)

                                 være særligt opmærksomme på at beskytte vandorganismer; anvendelsesbetingelserne skal omfatte risikobegrænsende foranstaltninger, hvis det er relevant

                                 b)

                                 være særligt opmærksomme på at beskytte brugerne: anvendelsesbetingelserne skal omfatte anvendelse af personlige værnemidler, hvis det er relevant

                                 c)

                                 være særligt opmærksomme på risiciene på langt sigt for fugle; anvendelsesbetingelserne skal omfatte risikobegrænsende foranstaltninger, hvis det er relevant.

                           De berørte medlemsstater anmoder om, at der forelægges bekræftende oplysninger om:

                                 a)

                                 lagringsstabiliteten og arten af restkoncentrationer i forarbejdede produkter

                                 b)

                                 vurderingen af eksponeringen af vandmiljøer og grundvandet for phthalsyre

                                 c)

                                 risikovurderingen for vandorganismer for så vidt angår phthalsyre, phthalaldehyd og 1,2 benzendimethanol.

                           De berørte medlemsstater sikrer, at ansøgeren forelægger Kommissionen disse oplysninger senest den 31. maj 2013.«

         (1)  Yderligere oplysninger om aktivstoffets identitet og specifikation fremgår af den reviderede vurderingsrapport